Document ID: 32013R1275

REGOLAMENT TAL-KUMMISSJONI (UE) Nru 1275/2013
tas-6 ta’ Diċembru 2013
li jemenda l-Anness I tad-Direttiva 2002/32/KE tal-Parlament Ewropew u tal-Kunsill fir-rigward tal-livelli massimi għall-arseniku, il-kadmju, iċ-ċomb, in-nitriti, iż-żejt tal-mustarda volatili u impuritajiet botaniċi perikolużi
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2002/32/KE tal-Parlament Ewropew u tal-Kunsill tas-7 ta’ Mejju 2002 dwar sustanzi mhux mixtieqa fl-għalf tal-annimali (1), u b’mod partikolari l-Artikolu 8(1) tagħha,
Billi:
(1)
Id-Direttiva 2002/32/KE tistipula li l-użu ta’ prodotti maħsuba għall-għalf tal-annimali li fihom livelli ta’ sustanzi mhux mixtieqa li jaqbżu l-livelli massimi stipulati fl-Anness I ta’ dik id-Direttiva huwa pprojbit.
(2)
Ċerti formulazzjonijiet ta’ forniment fit-tul ta’ għalf kumplimentari għal għanijiet partikolari tan-nutriment b’konċentrazzjoni għolja ta’ elementi traċċa inevitabbilment jinkludu ammonti ta’ arseniku, kadmju jew ċomb li jaqbżu l-livelli massimi stabbiliti għal dawn il-metalli tqal fl-għalf kumplimentari. Madankollu, livelli massimi ogħla għal dawn il-metalli tqal f’formulazzjonijiet għall-forniment fit-tul ma għandhomx jinvolvu riskju għas-saħħa tal-annimali jew is-saħħa pubblika jew l-ambjent billi l-esponiment tal-annimali għall-metalli tqal, permezz tal-użu ta’ dawn il-formulazzjonijiet speċifiċi, għall-forniment fit-tul huwa ferm inqas milli fil-każ ta’ għalf komplimentari ieħor li fih elementi traċċa. Huwa għalhekk xieraq li jiġu stabbiliti livelli massimi ogħla għal dawk il-metalli tqal għal tali formulazzjonijiet għall-forniment fit-tul, li fihom livelli għoljin ta’ elementi traċċa.
(3)
Ġiet irċevuta dejta li tindika li wara bidla taż-żona tal-produzzjoni, f’ċerti każijiet il-livell ta’ arseniku fl-addittiv tal-għalf karbonat ferruż jeċċedi l-livell massimu attwali. Sabiex tkun garantita l-provvista ta’ karbonat ferruż fis-suq Ewropew huwa xieraq li jiżdied il-livell massimu ta’ arseniku f’karbonat ferruż. Din iż-żieda ma għandhiex effett ħażin fuq is-saħħa tal-annimali u dik pubblika jew l-ambjent minħabba li l-livell massimu stabbilit għall-arseniku f’għalf kumplimentari u għalf komplut ma jinbidlux.
(4)
Reċentement, ġiet identifikata differenza sinifikanti mil-Laboratorju Ewropew ta’ Referenza għall-metalli tqal fl-għalf u fl-ikel (EURL-HM) bejn ir-riżultati analitiċi miksuba bl-applikazzjoni ta’ metodi ta’ estrazzjoni differenti attwalment użati għad-determinazzjoni taċ-ċomb f’tafal tal-kawlina u għalf li fih tafal tal-kawlina (2). Qabel, ma ġew osservati l-ebda differenzi sinifikanti bejn il-livelli ta’ metalli tqal f’għalf minerali bl-applikazzjoni ta’ metodi ta’ estrazzjoni differenti (3). Il-livelli massimi ta’ metalli tqal fl-għalf jirreferu għal “determinazzjoni analitika taċ-ċomb, fejn l-estrazzjoni ssir fl-aċidu nitriku (5 % w/w) għal 30 minuta f’ temperatura tat-togħlija.” Huwa għalhekk xieraq li jkun stipulat l-użu ta’ dan il-metodu ta’ estrazzjoni għad-determinazzjoni taċ-ċomb f’tafal tal-kawlina.
(5)
Fir-rigward tan-nitriti, għal prodotti u prodotti sekondarji mill-pitravi zokkrija u l-kannamiela u mill-produzzjoni tal-lamtu l-ebda livell massimu ma japplika għalissa. Fid-dawl tal-iżviluppi fl-għerf xjentifiku u tekniku l-istess għandu japplika għal prodotti u prodotti sekondarji mill-produzzjoni tax-xorb alkoħoliku.
(6)
Fid-dawl tal-iżviluppi fl-għarfien xjentifiku u tekniku huwa xieraq li jiġi stabbilit il-livell massimu għal żejt tal-mustarda volatili f’Camelina sativa u prodotti derivati minnu lejn l-istess livell bħal-livell massimu għall-għaġniet taż-żerriegħa tal-kolza.
(7)
L-ispeċijiet Brassica ġew elenkati taħt impuritajiet botaniċi perikolużi minħabba l-kontentut għoli ta’ żejt tal-mustarda (espress bħala isotijoċjanati tal-allil) volatili tagħhom. L-Awtorità Ewropea dwar is-Sigurtà fl-Ikel (EFSA), fl-opinjoni tagħha dwar il-gluwkosinolati (isotijoċjanati tal-allil) bħala sustanzi mhux mixtieqa fl-għalf tal-annimali (4), ikkonkludiet li effetti ħżiena fl-annimali ġew ġeneralment ikkorrelati mal-ammont totali ta’ gluwkosinolati fid-dieta. Jekk l-ammont ta’ gluwkosinolati totali jitkejjel, l-impuritajiet ikkawżati mill-preżenza ta’ prodotti minn Brassica juncea ssp., Brassica nigra u Brassica carinata, jiġu individwati wkoll. Huwa għalhekk xieraq li l-prodotti, bl-eċċezzjoni taż-żrieragħ, ta’ dawn l-ispeċijiet jitħassru mit-Taqsima VI tal-Anness I dwar impuritajiet botaniċi perikolużi u biex għal materjali tal-għalf li jkunu ġejjin minn dawn l-ispeċijiet Brassica, jiġi stabbilit l-istess livell massimu għal żejt tal-mustarda volatili bħal-livell massimu għall-għaġniet taż-żerriegħa tal-kolza.
(8)
Huwa xieraq li tintuża d-denominazzjoni għall-materjali tal-għalf kif previst fir-Regolament tal-Kummissjoni (UE) Nru 68/2013 tas-16 ta’ Jannar 2013 dwar il-katalgu tal-materjali tal-għalf (5).
(9)
Għalhekk, id-Direttiva 2002/32/KE għandha tiġi emendata skont dan.
(10)
Il-miżuri stipulati f’dan ir-Regolament huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
L-Anness I tad-Direttiva 2002/32/KE huwa emendat skont l-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fl-20 jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-6 ta’ Diċembru 2013.

Labels: 3
0
1
6